hegyi beszéd XVI.
Szemet szemért? Kenyeret kőért!
Máté 5:38–42
Lekció: Róm 12:9–21

Jézus sosem mondta, hogy a keresztyén élet könnyű lesz. Nem ígért kényelmet és biztonságot. Azt mondta, hogy aki utána akar jönni, annak fel kell vennie keresztjét, és meg kell tagadnia magát. Azt mondta, ahogyan őt, úgy minket is gyűlölni és üldözni fog a világ. Lesznek ellenségeink. Számíthatunk kísértésekre és támadásokra. Részünk lesz a szenvedésben. Ám ugyanakkor azt is ígérte, hogy egyre hasonlóbbak válunk hozzá. Ígérte a vele való lelki közösséget. És ígért dicsőséget az új égen és földön. 
Mindezeket szem előtt kell tartanunk, amikor Jézus mostani szavaihoz érkezünk. Jézus rendkívül éles szavakkal ábrázolja, hogyan kell a keresztyénnek viselkednie, amikor támadás vagy igazságtalanság éri. Ha megütnek, fordítsam oda a másik arcomat? Ha kényszerítenek valamennyire, tegyek meg kétszer annyit? Jézusnak ezek a szavai annyira túlzónak, a valóságtól elrugaszkodottnak érződnek, hogy valószínűleg bajban is vagyunk, hogyan alkalmazzuk ezt a mindennapokban. Éppen ezért először azt vizsgáljuk, hogy valósak-e Jézus parancsai: mit akart ő nekünk mondani mindezzel? Majd azt nézzük, hogyan lehet megvalósítani Jézus tanítását? Végül pedig azt kell megválaszolnunk, hogy miért kövessük Jézus szavait? Hogyan lehet olyan szívünk, amely képes tűrni az igazságtalanság közepette?
Krisztus követése: megbocsátás, türelem és szeretet
Hogyan értsük tehát Jézus szavait? A nehéz az, hogy Jézus látszólag az Ószövetséggel száll szembe. A „szemet szemért és fogat fogért” elv több helyen is megtalálható a mózesi törvényben (2Móz 21:24–25; 3Móz 24:19–20; 5Móz 19:19). Jézus pedig mintha ennek mondana ellent: „de én azt mondom nektek…”
A probléma most sem Isten törvényében van. A lex talionisként („megtorlás elve”) elhíresült alapelv fontos része volt Izráel jogrendszerének. Miközben a mai fül számára kegyetlennek tűnik a „szemet szemért”, az ókorban ez nagyon fontos védelmet jelentett a szenvedőnek és elkövetőnek egyaránt. Először is védte az elkövetőt a személyes bosszútól. Ez a törvény a bírák számára adatott. Az izraelita nem vehette kézbe saját sérelmének kezelését, hanem a vénekre kellett bíznia, akik Isten szava alapján méltó büntetést róttak ki vagy megfelelő kárpótlást nyújtottak. Így Isten szava biztosította a vétekkel arányos büntetést: egyik fél se mondhatta, hogy az ítélet túl enyhe vagy túl súlyos lenne. 
A probléma akkor jött, amikor a farizeusok ezt az elvet kivitték a törvényszékről, és személyes kapcsolataikban is elkezdték alkalmazni.[footnoteRef:1] Ha valaki bántotta őket, jogosnak érezték, hogy visszatámadjanak, saját kezükbe vegyék az ügy intézését. A sérelmet egyből viszonozták, és kínosan törekedtek az „igazság” alkalmazására minden esetben. A bírósági alapelvből olyan rideg törvényt csináltak, ami uralta és irányította személyes kapcsolataikat.  [1:  Lightfoot, J. (2010). A Commentary on the New Testament from the Talmud and Hebraica, Matthew-1 Corinthians, Matthew-Mark (Vol. 2, pp. 129–130). Bellingham, WA: Logos Bible Software. Lásd még Stott, J. R. W., & Stott, J. R. W. (1985). The message of the Sermon on the mount (Matthew 5-7): Christian counter-culture (p. 103–105). Leicester; Downers Grove, IL: InterVarsity Press.] 

Jézus pont ez ellen emeli fel szavát.  Azt mondja, hogy a mi emberekkel való személyes kapcsolatainkat nem a milliméter pontos viszonosságnak, hanem a szeretetnek és nagylelkűségnek kell irányítania. Valaki megsért? Ne törődj vele, ne támadj vissza! Valaki igazságtalan veled szemben? Tudd eltűrni. Valaki kér tőled? Adj úgy, hogy nem várod vissza. Váljon nyilvánvalóvá a szeretet.
Azonban a nehézségek ezzel nem oldódtak meg. Mennyire pontosan kell követnünk Jézus szavait? Vannak, akik azt mondják, hogy a végletekig. Lev Tolsztoj ezeket a verseket tette meg bibliaértelmezése és filozófiája alapkövéül. Azt írja, hogy amikor a hegyi beszédet olvasta és újraolvasta, hirtelen megértette, amit korábban nem. Azt, hogy Jézus pontosan arra gondol, amit mond – hogy „ne álljatok ellene a gonosznak”. Ez volt Tolsztoj számára minden kulcsa. Az ellenállás, a visszatámadás, az erőszak vagy kényszer bármiféle formája elképzelhetetlen. Nincs szükség bíróságra, rendőrségre vagy katonaságra. Soha, semmilyen körülmények között. [footnoteRef:2] Ha nem is ilyen radikálisan, de sokan a keresztyének közül is hasonló vonalak mentén gondolkoznak, és elutasítanak általában mindenféle kényszert vagy erőltetést, és naiv, végletekig menő jócselekedetekben gondolkoznak. Olvastam egy cambridgei diákról, aki e versek értelmében teljes anyagi csődbe ment, és éhezett – mert úgy gondolta, hogy adnia kell minden egyetem körüli kéregetőnek, akik aztán a pénzből alkoholt vettek.[footnoteRef:3] [2:  Idézi John Stott: Uo. (p. 108–109). ]  [3:  Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10 (pp. 53–54). Grand Rapids, MI: Baker Academic.] 

Mások nem így gondolkoznak. Ők azt hangsúlyozzák, hogy a Jézus által elénk adott esetek csak példák, és nem alkalmazhatók sok hétköznapi helyzetre. Aki kér, annak adjunk – de ha ez egy kéregető koldus, akinél nem tudjuk, hogy vajon italra költi-e a pénzt, akkor már nem kell adni. Odafordíthatjuk a másik arcunkat a ránk támadónak – de azért ne legyünk balekok. Elviselhetünk igazságtalanságot – de azért vannak jogaink, amelyekhez ragaszkodhatunk. Azt hiszem, bátran mondhatjuk, hogy egyházunkhoz ez a gondolkodás áll közelebb.
De látjuk, mit csináltunk így Jézus parancsaival? Valójában könnyű kiutat találtunk belőlük. És szinte minden helyzetre, amikor adni kellene vagy az igazságtalanságot elszenvedni, nekünk megvannak a magyarázataink és kifogásaink. 
[bookmark: _GoBack]Úgy gondolom, hogy ez az út sem helyes. Mert valójában a gyakorlati életünkben lenullázzuk Jézus szavait. Kikerüljük és alig alkalmazzuk őket. Ám mit ér Jézus szava, ha nem engedelmeskedünk neki? Hogyan mondhatjuk, hogy őt követjük, ha szinte sose tesszük, amit mond? 
Szeretet gyülekezet, Jézus szavai radikálisak. Húsbavágók, és arra szólítanak fel, hogy toljuk háttérbe önmagunkat másokért. De emlékszünk, hogy ezt jelenti Jézust követni? Hogy ő kereszthordozásra, önmegtagadásra és költséges szeretetre hív el minket? Jézus parancsai valósak. A gonoszt csak jóval győzhetjük meg. Aranyszájú János mondta, hogy a tüzet nem olthatod meg tűzzel, csak vízzel.[footnoteRef:4] [4:  John Chrysostom. (1888). Homilies of St. John Chrysostom, Archbishop of Constantinople on the Gospel according to St. Matthew. In P. Schaff (Ed.), G. Prevost & M. B. Riddle (Trans.), Saint Chrysostom: Homilies on the Gospel of Saint Matthew (Vol. 10, p. 124). New York: Christian Literature Company.] 

 Mégis ez a négy példa nem ír le mindent. A valóság sokkal összetettebb annál, hogy e négy eset leírhatná.[footnoteRef:5] Ám ezzel együtt nem engedhetjük el a fülünk mögött. Hiszem, hogy Jézus azért mondja, hogy ez a magatartás legyen a mi alapvető hozzáállásunk. Hogy a megbocsátás, a türelem, a szolgálat, az adakozás nyilvánuljanak meg láthatóan, és ragyogjanak az életünkben.  [5:  John Piper: Woe to You When All Speak Well of You (letöltés: 2017. május 27.).] 

Négy gyakorlati példa
Éppen ezért nézzük meg, hogy mit is kíván Jézus tőlünk.
Ne támadj vissza! „Én pedig azt mondom nektek: Ne álljatok ellene a gonosznak, hanem aki téged arcul üt jobb felől, fordítsd feléje a másik arcodat is.” Az első esetben nem szimpla verekedésről van szó – ekkor az ütés inkább az arcom bal oldalát érte volna. A visszakézből jobb arcot ért ütés a zsidóknál nyilvános sértést jelentett.[footnoteRef:6] A másik inzultálását, méltóságának sárba tiprását. És Jézus azt mondja, hogy ne támadj vissza. Ne legyél bosszúálló azzal szemben, aki téged megsértett. Tudd elfelejteni és megbocsátani a bántalmazást, ha megaláznak vagy nyilvánosan bántanak. Készülj fel, és türelmesen viseld el a következő ilyen esetet is, ha majd bekövetkezik.[footnoteRef:7] [6:  Lightfoot, J. (2010). Uo. (Vol. 2, p. 130). Illetve Keener, C. S. (2009). The Gospel of Matthew: A Socio-Rhetorical Commentary (pp. 197–198). Grand Rapids, MI;  Cambridge, U.K.: Wm. B. Eerdmans Publishing Co.]  [7:  Calvin, J., & Pringle, W. (2010). Commentary on a Harmony of the Evangelists Matthew, Mark, and Luke (Vol. 1, p. 298). Bellingham, WA: Logos Bible Software.] 

Légy kész lemondani a jogaidról! A második példa a jogainkról való lemondásról szól. „És aki el akarja perelni tőled a te alsóruhádat, engedd oda neki a felsőt is.” A mózesi törvény védte a szegényeket a kifosztástól, így nem engedte, hogy akár egy hitelező is esténél tovább magánál tartsa embertársa ruháját (2Móz 22:26–27;5Móz 24:12–13). Ám itt Jézus mégis arra tanít, hogy lemondhatunk a törvény által számunkra biztosított jogainkról is. Nem kell mindig harcolni a jogainkért. Nem kell mindig síkra szállnunk a minket ért igazságtalanságokért. Elszenvedhetjük a veszteséget (vö. 1Kor 6:7). 
Légy készséges többet tenni, mint amit kérnek tőled! „És aki téged egy mérföldre kényszerít, menj vele kettőre.” A harmadik helyzet hátterét az adja, hogy a római katonáknak joguk volt a lakosságot kényszeríteni bizonyos dolgokra, például, hogy a terhüket cipeljék, mondjuk, egy mérföldre.[footnoteRef:8] Ezen az alapon kérték például cirénei Simontól is Jézus keresztjének hordozását (Máté 27:32). Nyilván ez olyan ingyen adott kötelezettség volt, amivel a katonák gyakran vissza is éltek, emiatt sok bosszankodást és haragot szült ez a kötelezettség. Ám Jézus meglepetésre azt mondja, hogy ne bosszankodj ezen – sőt, készségesen még adj többet is, mint amire kértek. Legyen a te hozzáállásod olyan, hogy örömmel végzed a munkahelyen kapott pluszfeladatot vagy a rád kiosztott otthoni házimunkát. Nem is kell megállnod csak a kijelölt feladatnál, hanem szabad vagy többet tenni. Lehetsz nagyvonalú és nagylelkű.  [8:  Keener, C. S. (2009). Uo., (pp. 199–200).] 

Adj bőkezűen! Az utolsó példa a nagylelkű adásról szól. „Aki kér tőled, adj neki, és ha kölcsönkér valaki tőled, ne fordulj el tőle.” Sokszor számítással adunk másoknak: lesz-e valami hasznom belőle? Vissza fogom-e kapni? Megérdemli-e a másik? Vagy úgy adok, hogy a lehető legkevesebb kényelmetlenséget jelentse ez számomra. Annyit, ami miatt nagyon nem kell lemondanom semmiről sem. Ám Jézus nem ért egyet ezzel a filléres, számító adással. Hanem a bőkezűségre és készségességre hív fel minket. 

Bizonyára rengeteg ellenkezés ott van bennünk. De akkor hagyjam, hogy a munkahelyen megalázzanak és átgázoljanak rajtam? Engedjem, hogy a testvérem kihúzza magát az otthoni teendők alól, mert én mindig elvégzem helyette is a dolgokat? Adjak akkor is, ha felelőtlenül költik el? Ne szóljak a velem gúnyosan viccelődőnek, hogy bántanak a szavai? 
Ahogy mondtam, nagyon fontos észben tartani, hogy itt Jézus eseteket nevez meg, és nem minden helyzetre érvényes törvényeket. A valóság sokszor jóval összetettebb. Nem fogok italt adni egy alkoholistának, hiába kér tőlem. Nem bűnös dolog kártérítést követelni, ha igazságtalanul rúgtak ki a munkahelyemről. Ám Jézus a figyelmet most is a szívünkre szeretné irányítani. Tisztában kell lennünk, mi van a szívünkben. És Jézus azt szeretné, hogy ne a kényelem vagy az önzés uralja a lelkünket. Hanem az önmegtagadás, a szolgáló szeretet, a türelem és megbocsátás. Éppen ezért Jézus nem szimpla beletörődés vagy passzivitást kér – hanem erős lelket, amely megzabolázza magát, és annyira erősen szeret másokat, hogy kész magát háttérbe szorítani. Spurgeon mondta, hogy üllőnek kell lennünk, amin a gonosz emberek a kalapácsok. John Stott pedig hozzátette: igen, ám egy dolog az üllő, és egy másik a lábtörlő.[footnoteRef:9] Türelmünk nem a gyengeségről, hanem a szolgáló szeretetről szól. [9:  Mindkettőt idézi John Stott: Uo. (p. 107)] 

Ezért lehet, hogy nem adsz pénzt a láthatóan alkohol után vágyódó koldusnak – de veszel neki ételt. Vagy ami még fontosabb, emberszámba veszed, és elbeszélgetsz vele. Lehet, hogy szólsz a sértegető munkatársadnak, de nem haragosan visszaszólva a többiek előtt – hanem sok imádság után félrevonva, négyszemközt. Lehet, hogy megemlíted a főnöködnek, hogy a munkaszerződésedben nem volt szó ilyen leterheltségről – de teszed ezt vele először, és nem a háta mögött, a többieket lázítva. 
Jézus radikális szeretetet és türelmet kér tőled. Azt, ami nehéz, és amit inkább elkerülnél. Azt, hogy a magad java előtt inkább a másikét nézd. Azt, hogy ismert legyél önzetlenségedről és kedvességedről. És amit teszel, abban a Krisztus és mások iránti szeretet vezéreljen.
Talán egy példa segít. A 18. századi Angliában vagyunk. A metodizmusnak nevezett megújulási hullám elkezdte kifejteni hatását Angliában és Írországban. A metodista igehirdetők és evangélisták igyekeztek minden helyen Krisztust hirdetni. De ezt az anglikán egyház rosszallása kísérte. Szektásoknak, bolondoknak nevezték őket. Nem prédikálhattak a templomokban. A katolikus Írországban közellenségnek tekintették őket. Senki sem védte őket. Éppen ezért a csőcselék durvaságának kedvelt célpontjai voltak. Két lelkész így számol be a szolgálatához kapcsolódó „élményekről”:
„A csőcselék fejünk felé lövöldözött, de olyan közel az arcunkhoz, hogy teljesen feketék lettünk a puskaportól. Nem féltünk, hanem feltártuk mellkasunkat és azt mondtuk nekik, hogy készek vagyunk az életünket letenni. […] Akkor egy ágyút szegeztek ránk, amely a bűzölgő csatorna tartalmával volt megtöltve. Amíg Harris testvérre irányították, én prédikáltam, amikor felém fordították, ő prédikált.”[footnoteRef:10] [10:  Dallimore, Arnold A. (1990). George Whitefield: God's Anointed Servant in the Great Revival of the Eighteenth Century (p. 134).] 

A lelkészek nem szóltak. Tűrtek, imádkoztak. És szenvedtek naponta. Ám ahogy az évek múltak, ezek a támadások egyre inkább hátráltatták a munkát. Így a lelkészek úgy döntöttek, hogy összegyűlnek, imádkoznak, és keresik Isten útmutatását. Végül úgy döntöttek, hogy bíróságra adják az ügyet – és a pert végül megnyerték. Ám Whitefield nem akart kártérítést. Megelégedett az elítéltek részéről egy nyilvános bocsánatkéréssel. 
Látjuk? A lényeg az, hogy nem a személyes sértettség mozgatta őket. Készek voltak tűrni. Ám amikor úgy ítélték, hogy mindez az igazságtalanság az Úr ügyét – és más keresztyén testvérek javát – hátráltatja, készek voltak lépni, és felszólalni az igazságért. Az Úr megáldotta ügyüket.
Krisztusért, a mi kincsünkért
De mi adhatja azt a változást a szívünkbe, hogy hasonlóan cselekedjünk? Honnan van az erő, ami erre késszé tehet? Nyilván az Úr Jézustól. Akiről azt olvassuk, hogy „amikor szidták, nem viszonozta a szidalmat, amikor szenvedett, nem fenyegetőzött, hanem ráhagyta az igazságosan ítélőre.” (1Pt 2:23) De miért tette ezt? Azért tűrt, azért szenvedett, mert „bűneinket maga vitte fel testében a fára, hogy a bűnöknek meghalva az igazságnak éljünk, és az ő sebei által gyógyultatok meg.” (2:24) Az Úr Jézus életében azt látjuk, hogy ennek a magát igába hajtó, igazságtalanságot elviselő, jogairól lemondó szeretetnek volt egy célja: az, hogy minket a bűneinkből megszabadítson. Bár mi lázadásunkkal Istent jobb felül arcul ütöttük. Ő azonban nem viszonozta a csapást. Hanem odafordította másik arcát is,[footnoteRef:11] és elküldte Fiát, hogy ő szenvedjen és haljon meg a mi bűneinkért. Költséges szeretetével bűneinket eltörölte, számunkra a mennyet megszerezte, és drága gyermekeivé tett minket.  [11:  VanDrunen, D. (2009). Bearing Sword in the State, Turning Cheek in the Church: A Reformed Two-Kingdoms Interpretation of Matthew 5:38–42. Themelios, 34(3), 328.] 

Martin Luther King azt mondta: „a gyűlölet csak sokszorozza a gyűlöletet, és az erőszak lefelé tartó spiráljához vezet. […] A szeretet az egyedüli erő, amely az ellenséget baráttá tudja változtatni.”[footnoteRef:12] A szeretetnek ezt az erejét tapasztaltuk meg mindannyian, akik Krisztust követjük. Jézus szeretete tett minket ellenségből baráttá. Halottból élővé. Koldusból gazdaggá. Ha mindenünket ennek a radikális, szolgáló szeretetnek köszönhetjük, akkor nagy kérés, hogy mi is hasonlóan viszonyuljunk? Akkor nem dicsőséges küldetés, hogy hasonlóan szeretve embertársainkat – akár ellenségeinket –, mi is Jézusról tehetünk bizonyságot? Hogy magunkról lemondva, a szeretet költségét vállalva Jézushoz válhatunk hasonlóvá? A szeretet nem olcsó, testvérek. De ereje van, ami semmi mással nem helyettesíthető. Buzdítalak Titeket tehát, hogy jöjjünk ki a kényelmességünk és önzésünk sötétjéből Jézus szeretetének világosságára – és szeressünk, bocsássunk meg, tűrjünk és adjunk, hogy ezzel is Atyánkat és embertársainkat szeressünk. Isten minket úgy segéljen! Ámen. [12:  John Stott: Uo. (p. 114).] 

